URDHËR
Nr. 188, datë 4.5.2022

PËR PËRCAKTIMIN E RREGULLAVE TË HOLLËSISHME PËR PARAQITJEN E KËRKESËS PËR REGJISTRIMIN NË REGJISTRIN E NDËRMJETËSVE TË PASURIVE TË PALUAJTSHME, SI DHE VERIFIKIMIN E PLOTËSIMIT TË KRITEREVE LIGJORE

Në mbështetje të nenit 102, pika 4, të Kushtetutës; nenit 7, pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar; dhe të nenit 39, pika 7, të ligjit nr. 9/2022, “Për profesionin e ndërmjetësit të pasurive të paluajtshme”, 

URDHËROJ :

1. Përcaktimin e rregullave të hollësishme për paraqitjen e kërkesës për regjistrimin në Regjistrin e Ndërmjetësve të Pasurive të Paluajtshme, si dhe verifikimin e plotësimit të kritereve ligjore.
2. Të gjitha subjektet, të cilët ushtrojnë profesionin e ndërmjetësit të pasurive të paluajtshme për të paktën 12 muaj nga hyrja në fuqi e ligjit nr. 9/2022, “Për profesionin e ndërmjetësit të pasurive të paluajtshme”, paraqesin kërkesë për regjistrim në Regjistrin e Ndërmjetësve të Pasurive të Paluajtshme pranë Ministrisë së Drejtësisë, shoqëruar nga dokumentet, si më poshtë:
a) 2 fotografi;
b) kopje të dokumentit të identifikimit; 
c) certifikatë familjare;
ç) kopje të njësuar të diplomës së arsimit të mesëm të lartë, lëshuar nga një institucion arsimor i akredituar;
d) dokument që vërteton se subjekti i interesuar për regjistrim ushtron profesionin për të paktën 12 muaj nga hyrja në fuqi e ligjit nr. 9/2022, “Për profesionin e ndërmjetësit të pasurive të paluajtshme”;
dh) dokument që vërteton se është i regjistruar si person fizik apo juridik, apo i punësuar si ndërmjetës i pasurive të paluajtshme nga një person fizik ose juridik, që ushtron veprimtarinë në këtë fushë;
e) vërtetim nga prokuroria që nuk është nën hetim për veprat penale në fushën e pastrimit të parave, të financimit të terrorizmit apo të armëve të shkatërrimit në masë;
ë) vërtetim nga gjykata që nuk është nën gjykim për veprat penale në fushën e pastrimit të parave, të financimit të terrorizmit apo të armëve të shkatërrimit në masë;
f) vetëdeklarim të gjendjes gjyqësore për kërkuesin dhe për personat e lidhur me të;
g) vetëdeklarim që nuk ka dënim me masë administrative gjobë ose masë administrative që detyron subjektin të ndalë një sjellje të caktuar, praktikë pune apo biznesi, si dhe të mos e përsërisë në të ardhmen, për shkelje të legjislacionit në fuqi për parandalimin e pastrimit të parave, të paktën jo më herët se 6 muaj nga data e paraqitjes së kërkesës.
3. Subjektet që kanë më pak se 12 muaj që ushtrojnë veprimtarinë e ndërmjetësimit të pasurive të paluajtshme, në momentin e hyrjes në fuqi të ligjit nr. 9/2022, “Për profesionin e ndërmjetësit të pasurive të paluajtshme”, përveç dokumenteve të përcaktuara në shkronjat “a”, “b”, “c”, “ç”, “dh”, “e”, “ë”, “f” dhe “g”, të pikës 2 të këtij urdhri, duhet të paraqesin edhe:
a) dokument që vërteton se subjekti i interesuar për regjistrim ushtron profesionin për më pak se 12 muaj nga hyrja në fuqi e ligjit nr. 9/2022, “Për profesionin e ndërmjetësit të pasurive të paluajtshme”;
b) vërtetim për përfundimin me sukses të programit të detyrueshëm të trajnimit.
4. Afati për paraqitjen e kërkesës për regjistrim në Regjistrin e Ndërmjetësve të Pasurive të Paluajtshme, të shoqëruar me dokumentacionin përkatës, sipas përcaktimit të pikave 2 dhe 3 të këtij urdhri, është deri më datë 9.9.2022. 
5. Verifikimi i kritereve ligjore të subjekteve që kërkojnë të regjistrohen në Regjistrin e Ndërmjetësve të Pasurive të Paluajtshme kryhet nga struktura përgjegjëse për monitorimin e profesioneve të lira në Ministrinë e Drejtësisë.
6. Procedura për verifikimin e kritereve ligjore të subjekteve përfundon jo më vonë se 45 ditë nga data e paraqitjes së kërkesës. Ky afat mund të zgjatet nga struktura për arsye të vonesave të justifikuara, në përputhje me Kodin e Procedurave Administrative.
7. Drejtoria e Përgjithshme të Parandalimit të Pastrimit të Parave jep informacion, brenda 30 ditëve nga data e marrjes së kërkesës nga Ministria e Drejtësisë, për ekzistencën e çdo informacioni për përfshirjen e subjekteve në pastrimin e parave, financimin e terrorizmit apo armëve të shkatërrimit në masë. 
8. Gjatë shqyrtimit të kërkesës, struktura përgjegjëse për monitorimin e profesioneve të lira në Ministrinë e Drejtësisë mund të kërkojë nga kërkuesit plotësimin e dokumentacionit, nëse nuk paraqitet në përputhje me parashikimet e këtij urdhri. Afati për plotësimin e tij është 10 ditë. 
9. Kur kërkuesi nuk plotëson pasaktësitë brenda afatit, sipas pikës 8 të këtij urdhri, dhe këto pasaktësi nuk mund të plotësohen nga struktura përgjegjëse, kërkesa quhet se nuk është regjistruar dhe i kthehet atij bashkë me aktet e tjera.
10. Pas përfundimit të procesit të verifikimit të plotësimit të kritereve për regjistrim, çdo kërkuesi i njoftohet vendimi mbi plotësimin ose jo të kritereve ligjore.
11. Kur kërkuesi plotëson kriteret ligjore, ministri, brenda 60 ditëve nga data e paraqitjes së kërkesës, lëshon certifikatën përkatëse për ushtrimin e veprimtarisë së ndërmjetësimit për pasuritë e paluajtshme dhe i regjistron ato në Regjistrin e Ndërmjetësve të Pasurive të Paluajtshme.
12. Për zbatimin e këtij urdhri ngarkohet struktura përgjegjëse për profesionet e lira në Ministrinë e Drejtësisë dhe subjektet që kërkojnë të regjistrohen në Regjistrin e Ndërmjetësve të Pasurive të Paluajtshme.
13. Ngarkohet Sektori i Arkiv-Protokollit për marrjen e masave për njoftimin e këtij urdhri.
Ky urdhër hyn në fuqi menjëherë dhe botohet në Fletoren Zyrtare.

